CELEX: 32020D2000
Language: ro
Date: 2020-11-27 00:00:00
Title: Decizia (UE) 2020/2000 a Consiliului din 27 noiembrie 2020 privind încheierea, în numele Uniunii Europene, a Acordului de parteneriat în domeniul pescuitului durabil dintre Uniunea Europeană și Republica Seychelles și a protocolului de punere în aplicare a acestuia (2020-2026)

8.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 413/1
               
            
         DECIZIA (UE) 2020/2000 A CONSILIULUI
         din 27 noiembrie 2020
         privind încheierea, în numele Uniunii Europene, a Acordului de parteneriat în domeniul pescuitului durabil dintre Uniunea Europeană și Republica Seychelles și a protocolului de punere în aplicare a acestuia (2020-2026)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (6) al doilea paragraf litera (a) punctul (v) și cu articolul 218 alineatul (7),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:
         
                     (1)
                  
                  
                     În conformitate cu Decizia (UE) 2020/272 a Consiliului (2), la data de 24 februarie 2020 au fost semnate Acordul de parteneriat în domeniul pescuitului durabil dintre Uniunea Europeană și Republica Seychelles (denumit în continuare „acordul de parteneriat”), și protocolul de punere în aplicare a acestuia (denumit în continuare „protocolul”), sub rezerva încheierii lor la o dată ulterioară.
                  
               
                     (2)
                  
                  
                     Acordul de parteneriat abrogă Acordul de parteneriat privind pescuitul dintre Comunitatea Europeană și Republica Seychelles (3), care a intrat în vigoare la 2 noiembrie 2007 pentru o durată de șase ani și a fost reînnoit tacit și, prin urmare, este încă în vigoare.
                  
               
                     (3)
                  
                  
                     Cel mai recent protocol de punere în aplicare a Acordul de parteneriat în domeniul pescuitului dintre Comunitatea Europeană și Republica Seychelles (4) a fost semnat la 18 decembrie 2013 și a fost aplicat cu titlu provizoriu începând cu 18 ianuarie 2014. Acesta a expirat la 17 ianuarie 2020.
                  
               
                     (4)
                  
                  
                     Obiectivul acordului de parteneriat și al protocolului este de a permite Uniunii și Republicii Seychelles (denumit[în continuare „Seychelles”) să colaboreze mai strâns pentru a promova în continuare dezvoltarea unei politici durabile în domeniul pescuitului și a permite exploatarea responsabilă a resurselor piscicole din zona de pescuit a Seychelles și din Oceanul Indian, contribuind în același timp la condiții de muncă decente în sectorul pescuitului.
                  
               
                     (5)
                  
                  
                     Acordul de parteneriat și protocolul ar trebui să fie aprobate.
                  
               
                     (6)
                  
                  
                     Articolul 12 din acordul de parteneriat dispune instituirea un comitet mixt care să fie responsabil cu monitorizarea punerii în aplicare a acordului de parteneriat și a protocolului. În plus, comitetul mixt poate adopta anumite modificări ale protocolului. Pentru a facilita aprobarea modificărilor respective, Comisia ar trebui să fie autorizată să le aprobe, în numele Uniunii, printr-o procedură simplificată, cu îndeplinirea unor condiții specifice de fond și de formă.
                  
               
                     (7)
                  
                  
                     Poziția Uniunii cu privire la modificările propuse ale protocolului ar trebui să fie stabilită de Consiliu. Modificările propuse ar trebui să fie aprobate, cu excepția cazului în care un număr de state membre ce constituie o minoritate de blocare, în conformitate cu articolul 16 alineatul (4) din Tratatul privind Uniunea Europeană, se opun modificărilor respective.
                  
               
                     (8)
                  
                  
                     Acordul de parteneriat și protocolul ar trebui să intre în vigoare cât mai curând posibil, având în vedere importanța economică a activităților de pescuit ale Uniunii în zona de pescuit a Seychelles și necesitatea de a se reduce pe cât posibil întreruperea acestor activități,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, Acordul de parteneriat în domeniul pescuitului durabil dintre Uniunea Europeană și Republica Seychelles (denumit în continuare „acordul de parteneriat”) și Protocolul de punere în aplicare a Acordului de parteneriat în domeniul pescuitului durabil dintre Uniunea Europeană și Republica Seychelles (2020-2026) (denumit în continuare „protocolul”) (5).
         
         
            Articolul 2
            Președintele Consiliului efectuează, în numele Uniunii, notificarea prevăzută la articolul 19 din acordul de parteneriat și notificarea prevăzută la articolul 17 din protocol.
         
         
            Articolul 3
            În conformitate cu procedura și condițiile stabilite în anexa la prezenta decizie, Comisia este autorizată să aprobe, în numele Uniunii, modificările la protocol adoptate de comitetul mixt instituit prin articolul 12 din acordul de parteneriat.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Bruxelles, 27 noiembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Aprobarea din 11 noiembrie 2020 (nepublicată încă în Jurnalul Oficial).
         
            (2)  Decizia (UE) 2020/272 a Consiliului din 20 februarie 2020 privind semnarea, în numele Uniunii Europene, și aplicarea cu titlu provizoriu a Acordului de parteneriat în domeniul pescuitului durabil dintre Uniunea Europeană și Republica Seychelles și a protocolului de punere în aplicare a acestuia (2020-2026) (JO L 60, 28.2.2020, p. 3).
         
            (3)  JO L 290, 20.10.2006, p. 2.
         
            (4)  Protocol de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Seychelles (JO L 4, 9.1.2014, p. 3).
         
            (5)  Textul acordului de parteneriat și al protocolului s-au publicat în JO L 60, 28.2.2020, p. 5.
      
      
         
            ANEXĂ
            
               PROCEDURA ȘI CONDIȚIILE DE APROBARE A MODIFICĂRILOR LA PROTOCOL CARE URMEAZĂ SĂ FIE ADOPTATE DE COMITETUL MIXT
            
            În cazul în care comitetului mixt i se solicită să adopte modificări ale protocolului în conformitate cu articolul 12 alineatul (3) din acordul de parteneriat și cu articolul 6 din protocol, Comisia este autorizată să aprobe modificările propuse în numele Uniunii, în următoarele condiții:
            
                        1.
                     
                     
                        Comisia se asigură că aprobarea în numele Uniunii:
                        
                                    (a)
                                 
                                 
                                    este conformă cu obiectivele politicii comune în domeniul pescuitului;
                                 
                              
                                    (b)
                                 
                                 
                                    este compatibilă cu normele relevante adoptate de către organizațiile regionale de gestionare a pescuitului și ține seama de gestionarea în comun de către statele de coastă;
                                 
                              
                                    (c)
                                 
                                 
                                    ține seama de cele mai recente informații statistice, biologice și de alte informații relevante transmise Comisiei.
                                 
                              
                  
                        2.
                     
                     
                        Înainte de a aproba în numele Uniunii modificările propuse, Comisia le transmite Consiliului cu suficient timp înainte de reuniunea în cauză a comitetului mixt.
                     
                  
                        3.
                     
                     
                        Consiliul evaluează conformitatea modificărilor propuse cu criteriile stabilite la punctul 1.
                     
                  
                        4.
                     
                     
                        Cu excepția cazului în care un număr de state membre echivalent cu o minoritate de blocare în cadrul Consiliului, în conformitate cu articolul 16 alineatul (4) din Tratatul privind Uniunea Europeană, se opun modificărilor propuse, Comisia le aprobă în numele Uniunii. Dacă există o astfel de minoritate de blocare, Comisia respinge modificările propuse în numele Uniunii.
                     
                  
                        5.
                     
                     
                        Dacă, în cadrul unor reuniuni ulterioare ale comitetului mixt, inclusiv la fața locului, este imposibil să se ajungă la un acord, chestiunea este retrimisă Consiliului, în conformitate cu procedura prevăzută la punctele 2-4, pentru ca poziția Uniunii să țină seama de noile elemente.
                     
                  
                        6.
                     
                     
                        Comisia este invitată să ia, în timp util, toate măsurile necesare pentru a da curs deciziei comitetului mixt, inclusiv, atunci când este cazul, publicarea deciziei relevate în Jurnalul Oficial al Uniunii Europene și prezentarea eventualelor propuneri necesare pentru punerea în aplicare a deciziei respective.
                     
                  În ceea ce privește alte chestiuni, care nu se referă la modificări ale protocolului în conformitate cu articolul 12 alineatul (3) din acordul de parteneriat și cu articolul 6 din protocol, poziția care urmează să fie adoptată de Uniune în cadrul comitetului mixt se stabilește în conformitate cu tratatele și cu practicile de lucru uzuale.